Mestská  časť  Bratislava–Nové  Mesto, Junácka  ul. č. 1, Bratislava

Z á p i s n i c a

zo 7. zasadnutia Miestnej  rady  mestskej  časti Bratislava-Nové Mesto, konaného dňa  24. 11.2015

Prítomní:  Mgr. Kusý,  Ing. Winkler, Ing. Mgr. Baník,  Ing. Augustinič, Ing. Bielik, Ing. Gašpierik, Ing. Vítková, Ing. Böhm,  Mgr. Tettinger, Ing. Haile, JUDr. Mikulec, Ing. Kollárik.

Ospravedlnení: MUDr. Dubček, Ing. Galamboš, Mgr. Pfundtner. 

Rokovanie  7. zasadnutia Miestnej rady mestskej časti Bratislava-Nové Mesto o  9,30 hod. otvoril  a  viedol  Mgr. Rudolf   Kusý - starosta  mestskej časti. 

Miestna rada schválila predložený návrh programu rokovania s pripomienkami (uznesenie č. 07/01):

-	zaradiť materiál „Návrh rozpočtu na rok 2016“ za bod „Správa o plnení uznesení Miestnej rady mestskej časti Bratislava-Nové Mesto „
-	z programu rokovania stiahnuť bod:
-	Návrh vecného plánu zasadnutí Miestnej rady, Miestneho zastupiteľstva mestskej časti Bratislava–Nové Mesto na rok 2016
-	Návrh na prijatie mestskej časti Bratislava–Nové Mesto do spolku „Nové Mestá v Európe“

	Miestna rada zvolila za overovateľa zápisnice a uznesení Ing. Katarínu Augustinič (uznesenie č. 07/02).

Miestna  rada prerokovala predložené materiály v tomto poradí:

1. Správa o plnení uznesení Miestnej rady MČ B-NM

	Správu predložil Ing. Mgr. Baník, prednosta MÚ B-NM. Uviedol, že trvá plnenie uznesení, splnené  boli uznesenia a rušia sa uznesenia podľa  predtlače. 

Miestna rada prijala uznesenie č. 07/03 bez pripomienok a konštatuje, že:
1. Trvá plnenie uznesení: 1/28; 03/09; 06/04;06/08; 06/09; 06/10
2. Splnené boli uznesenia: 06/02;06/03;06/04;06/07;
3. Zrušené boli uznesenia: 05/07; 05/19; 05/21; 05/24

2.  Návrh rozpočtu mestskej časti Bratislava – Nové Mesto na roky 2016 - 2018

Materiál predložil Mgr. Rudolf Kusý, spracovateľ materiálu je RNDr. Jana Ondrová, vedúca hospodárskeho a finančného oddelenia.
RNDr. Jana Ondrová informovala o spôsobe tvorby rozpočtu MČ Bratislava-Nové Mesto na rok 2016 na úrovni hlavných kategórií ekonomickej klasifikácie a o použití mimorozpočtových fondov.

Mgr. Rudolf Kusý uviedol, že Návrh rozpočtu mestskej časti Bratislava – Nové Mesto na roky 2016 – 2018 osobne prerokuje so skupinami poslancov.

Miestna rada prijala k uvedenému bodu programu uznesenie č. 07/04.

3.	Návrh Všeobecného záväzného nariadenia mestskej  časti Bratislava-Nové Mesto ktorým sa vyhradzujú miesta a ustanovujú podmienky na umiestňovanie plagátov na verejných priestranstvách na území mestskej časti Bratislava-Nové Mesto pre voľby do Národnej rady Slovenskej republiky obcí v roku 2016

Materiál predložil Ing. Mgr. Baník, spracovateľom je p. Júlia Červenková, vedúca oddelenia organizačného a evidencie obyvateľov. 

Dôvodová správa uvádza, že Návrh Všeobecne závazného nariadenia mestskej časti Bratislava-Nové Mesto je predložený v súlade s § 16   zákona č. 181/2014 Z.z.. o volebnej kampani a o zmene a doplnení zákona č. 85/2005 Z.z. o politických stranách a politických hnutiach v znení neskorších predpisov ktorý,  ktorý ukladá obci, v Bratislave a v Košiciach mestským častiam vyhradiť miesta a ustanoviť podmienky na umiestňovanie volebných plagátov na verejných priestranstvách počas volebnej kampane pre voľby do Národnej rady Slovenskej republiky. Vyhradená plocha musí zodpovedať zásadám rovnosti kandidujúcich subjektov“.

Miestna rada prijala uznesenie č.07/05. 

4.	Všeobecne záväzné nariadenie mestskej  časti Bratislava –Nové Mesto č..../2015, ktorým   sa  určuje  výška  dotácie  na  prevádzku a mzdy  na  dieťa v materskej  škole a žiaka v  školských  zariadeniach  zriadených  mestskou  časťou  Bratislava - Nové  Mesto.

Materiál predložil Ing. Mgr. Baník, spracovateľ materiálu je Mgr. Vladimír Novák – vedúci oddelenia školstva. 

Dôvodová správa uvádza, že  VZN sa  upravuje  dotácia na dieťa a žiaka na  rok  2016  nasledovne:
v materskej  škole  na      1420 €  (v roku  2015  to  bolo 1370 €)  -1159 detí
          v školskom  klube  detí     330 €  (v roku  2015  to  bolo   330 €)   -1404 žiakov
          v školskej  jedálni             170 €   (v roku 2015  to  bolo   170 €)   -3764 stravníkov
Nakoľko  v mestskej  časti  nastúpilo  do  materských  škôl  o 74  detí  viac  ako v predchádzajúcom  školskom  roku,  zvýšili sa  náklady o 101 380 €. V školských  klubov  detí pribudlo 34 žiakov (11 220 €) a v školských jedálňach 230 stravníkov (39 100€). Spolu je to o 151 700€ viac ako  v predchádzajúcom  roku.
        Predloženým VZN sa zároveň zrušuje VZN č.7/2014 zo dňa 12.12.2014.

Miestna rada prijala uznesenie č. 07/06

5.	Všeobecne záväzné zariadenie mestskej časti Bratislava-Nové mesto č.../2015, o určení Školských obvodov jednotlivých základných škôl v mestskej  časti Bratislava-Nové Mesto a o mieste a čase zápisu detí na plnenie  povinnej školskej dochádzky v základných školách.  

Materiál predložil Ing. Mgr. Baník, spracovateľ materiálu je Mgr. Vladimír Novák – vedúci oddelenia školstva. 
 
	Dôvodová správa uvádza, že  určenie miesta a času zápisu detí na plnenie povinnej školskej dochádzky na základných školách úzko súvisí s vymedzením školských obvodov, navrhuje prijať nové všeobecne záväzné nariadenie o určení školských obvodov jednotlivých základných škôl a o mieste a čase zápisu dieťaťa na plnenie povinnej školskej dochádzky v základných školách v mestskej časti Bratislava-Nové Mesto.
Predložené Všeobecne záväzné nariadenie obsahuje aktuálny stav školských obvodov jednotlivých základných škôl, ktoré sú vymedzené konkrétnymi ulicami a zároveň poskytuje obyvateľom mestskej časti informáciu o mieste a čase zápisu dieťaťa na plnenie povinnej školskej dochádzky v mestskej časti Bratislava-Nové Mesto.
Predloženým Všeobecne záväzným nariadením sa zároveň zrušuje neaktuálne Všeobecne záväzné nariadenie mestskej časti Bratislava-Nové Mesto č. 21/2008 zo dňa    16. decembra 2008.
 
Miestna rada prijala uznesenie č. 07/07. 

6.	Návrh Všeobecne záväzného nariadenia mestskej časti Bratislava-Nové Mesto o podmienkach poskytovania dotácií a grantov z rozpočtu mestskej časti Bratislava-Nové Mesto 

Materiál predložil JUDr. Richard Mikulec, spracovateľ materiálu je JUDr. Richard Mikulec, tajomník miestnej rady.

	Dôvodová správa uvádza, že v návrhu všeobecne záväzného nariadenia sa špecifikujú subjekty, ktorým je možné dotácie poskytnúť, účel, na ktorý je možné dotácie poskytnúť a za akých podmienok, určujú sa kompetencie pri schvaľovaní dotácií, forma poskytovania dotácií, ich zúčtovanie po realizácii aktivít, na ktoré boli dotácie poskytnuté.
Mestská časť podľa možností svojho rozpočtu s cieľom podporiť aktivity v prospech občanov nielen mestskej časti, ale na celom území hlavného mesta, môže poskytnúť dotáciu na presne špecifikované úlohy a akcie vo verejnom záujme, v prospech rozvoja územia mestskej časti, ale tiež v prípade ak ide o poskytnutie pomoci pri likvidácii následkov  živelnej pohromy, havárie alebo inej podobnej udalosti. Iným právnickým osobám a podnikateľom je možné poskytnúť dotáciu v súlade s týmto všeobecne záväzným nariadením  na podporu  všeobecne prospešných služieb,  na podporu  všeobecne prospešných alebo verejnoprospešných účelov, na podporu  podnikania a zamestnanosti. 
Na záver uviedol, že mestská časť vytvára každoročne  zdroje pre poskytovanie dotácií. Dotácie však nie je možné poskytovať počas rozpočtového provizória a nie je možné poskytnutím dotácií zvýšiť celkový dlh mestskej časti.

Miestna rada prijala uznesenie č. 07/08.  

7.	Všeobecne záväzné nariadenie mestskej časti Bratislava–Nové Mesto č. .../2015 o miestnych   daniach na území mestskej časti Bratislava–Nové Mesto 

Materiál predložil Ing. Mgr. Baník, spracovateľ materiálu je Ing. Ingrid Hollá, referent referátu  rozpočtu a miestnych daní  oddelenia hospodárskeho a finančného.

	Dôvodová správa uvádza, že Návrh nového Všeobecne záväzného nariadenia mestskej časti Bratislava-Nové Mesto o miestnych daniach na území mestskej časti Bratislava-Nové Mesto vyplynul  z dôvodu úprav slovných spojení, nutnosti umožnenia platby dane nad 2.000 € v splátkach a bližšej špecifikácie výšky sadzby dane za jednotlivé druhy nevýherných hracích prístrojov (ďalej len „NHP“).
V súčasnosti už prebieha miestne zisťovanie umiestnených NHP v mestskej časti Bratislava–Nové Mesto v zmysle § 37 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov zamerané na zistenie skutočne umiestnených NHP v mestskej časti. Jeho výsledkom bude zdanenie všetkých prevádzkovaných NHP aj za uplynulé roky.
Pri návrhu nových sadzieb dane za predajné automaty a nevýherné hracie prístroje na rok 2016 (a ďalšie) vychádzali z porovnania sadzieb s inými mestskými časťami.

Miestna rada prijala uznesenie č. 07/09.  

8.	Plán kontrolnej činnosti miestneho kontrolóra MČ B-NM na I. polrok 2016

      Materiál predložil Ing. Martin Böhm, spracovateľ Ing. Martin Böhm, miestny kontrolór.

	Predložený materiál informuje o termínoch kontrol na rok 2016: 
-	kontrola zákonnosti s VZN, hospodárnosti a efektívnosti v rámci poskytovania dotácií MČ B-NM za roky 2011 – 2012
-	kontroly hospodárenia rozpočtových organizácií : ZŠ s MŠ Riazanská 75 a ZŠ s MŠ Za kasárňou 2, Stredisko kultúry Bratislava-Nové Mesto, Knižnica Bratislava-Nové Mesto.

Miestna rada prijala uznesenie č. 07/10.

9.	Návrh na schválenie poskytnutia návratnej finančnej výpomoci Novomestskej parkovacej spoločnosti, s.r.o. so sídlom Hálkova 11, 831 03 Bratislava, IČO: 46 816 992 v zmysle § 10 ods. 6 zákona č.583/2004 Z. z. o rozpočtových pravidlách územnej samosprávy

Materiál predložil Ing. Andrej Árva, poslanec MZ MČ B-NM, konateľ spoločnosti, a JUDr. Richard Mikulec, poslanec MZ MČ B-NM, konateľ spoločnosti, spracovateľ materiálu je Mgr. Dan Sládek, poslanec MZ MČ B-NM.

Dôvodová správa uvádza informácie o činnosti spoločnosti v súčasnosti a o hlavných úlohách po schválení parkovacej politiky mestskej časti a následných výnosoch z tejto novej činností. Keďže nový parkovací systém zatiaľ nie je v prevádzke, spoločnosť v súčasnosti nemá vlastné príjmy na zabezpečenie svojej činnosti a prevádzkových potrieb. Na tieto účely by mohla použiť návratnú finančnú výpomoc poskytnutú bezúročne mestskou časťou ako zakladateľom a jediným spoločníkom.

Miestna rada prijala uznesenie č. 07/11.

10.	Návrh na zníženie nájomného za prenájom časti spoločenského domu „VERNOSŤ“ pre spoločnosť Vernosť, spol. s r.o. 

Materiál predložil Ing. Mgr. Baník, spracovateľmi materiálu sú Mgr. Bronislava Petríková – odborný referent oddelenia výstavby, investícií a správy majetku.

Dôvodová správa uvádza, že k nájomnej zmluve spoločenského domu „VERNOSŤ“ existuje k dnešnému dňu celkovo osem dodatkov, pričom Dodatkom č. 7 zo dňa 5.6.2014 sa zmluvné strany dohodli, že v období od 01.07.2014 do 31.12.2014 bude nájomca uhrádzať znížené nájomné vo výške 2 000,- € mesačne a dodatkom č. 8 ostalo nájomné v tej istej výške ako bolo upravené dodatkom č. 7 teda vo výške 2 000,-€/mesačne.

V prípade, ak by nájomca ukončil NZ, pričom z NZ a jej dodatkov /čl. IV. bod 2. písm. c)/ vyplýva, že túto môže ukončiť so šesťmesačnou výpovednou lehotou, ktorá začne plynúť prvým dňom nasledujúceho kalendárneho polroka po doručení výpovede prenajímateľovi, z dôvodov uvedených v ust. § 9 ods. 3 zákona č. 116/1990 Zb., je pravdepodobné, vzhľadom na neúspešnosť súťaže, že prenajatá časť spoločenského domu Vernosť zostane prázdna, a MČ bude musieť vynaložiť náklady na jej údržbu, čo by počas platnosti NZ nemusela, nakoľko sa o uvedené stará v súčasnej dobe nájomca. Z uvedeného je zrejmé, že pre MČ je hospodárnejšie a účelnejšie, aby nájomcovi znížila nájomné, nakoľko o nájom prenajatej časti predmetnej budovy nie je záujem. 

Zároveň je potrebné uviesť, že vo Vernosti sa so súhlasom nájomcu, zriadila knižnica – na prízemí pri hlavnom vstupe. Na prízemí sa rovnako nachádza aj denné centrum seniorov so samostatným vchodom. Pôvodný nájom bol dojednaný za prenájom priestorov na troch podlažiach vo Vernosti o celkovej výmere 4138 m2 a aj napriek zníženiu rozsahu nájmu, nebolo nájomcovi nájomné celkovo znížené, čo však nájomca akceptoval.  

	Miestna rada prijala uznesenie č. 07/12.  

11.	Návrh na zrušenie rozpočtovej organizácie mestskej časti „Komunitné centrum Ovručská“

Materiál predložil Ing. Mgr. Baník, spracovateľmi materiálu sú Mgr. Biharyová – referent oddelenia PPČESČaSP, Mgr. Marianna Moravcová Tomčíková – vedúca oddelenia PPČESČaSP.

Dôvodová správa uvádza,  že rozpočtová organizácia k dnešnému dňu ešte nezačala vykonávať svoju činnosť a v kontexte s uvedenými skutočnosťami, keď sa ukázalo, že existencia samostatnej právnickej osoby k plneniu účelu sociálneho začleňovania znevýhodnených občanov nie je potrebná, nakoľko jej úlohy bude plniť samostatná organizačná jednotka miestneho úradu; „Komunitné centrum Ovručská“, navrhujeme zrušiť rozpočtovú organizáciu „Komunitné centrum Ovručská“ v súlade s ustanovením § 21 ods. 11 zákona č. 523/2004 Z. z. o rozpočtových pravidlách verejnej správy v znení neskorších predpisov; pričom toto bude zrušené rozhodnutím zriaďovateľa od prvého dňa nasledujúceho rozpočtového roka.

Miestna rada prijala uznesenie č. 07/13.  

12.	Návrh na schválenie Štatútu programovej rady 

Materiál predložil Mgr. Dan Sládek poslanec MZ MČ B-NM a člen programovej rady, spracovateľ materiálu je Mgr. Dan Sládek poslanec MZ MČ B-NM a člen programovej rady.

Dôvodová správa uvádza,  že Štatút programovej rady, je predložený v znení, ktorého obsahom je činnosť a pôsobnosť programovej rady, zloženie jej členov, funkčné obdobie, vymenovanie a odvolanie jej členov, termíny a spôsob jej zasadnutia.

	Miestna rada prijala uznesenie č. 07/14. 

13.	Návrh na schválenie Štatútu časopisu Hlas Nového Mesta

Materiál predložil Ing. Marek Líška, poslanec, šéfredaktor časopisu Hlas Nového Mesta, spracovateľ materiálu je Mgr. Marianna Moravcová Tomčíková – vedúca oddelenia PPČESČaSP

Dôvodová správa uvádza, že pôvodný štatút novín obyvateľov mestskej časti Bratislava–Nové Mesto je ešte z roku 1996 a posledný dodatok k nemu ešte z roku 2003, tento pôvodný štatút už nereflektuje na súčasné požiadavky časopisu Hlas Nového Mesta, zloženie jeho orgánov, ako ani na nový zákon č. 167/2008 Z.z. o periodickej tlači v znení neskorších zmien a preto predkladateľ predkladá nový. 

Miestna rada prijala uznesenie č. 07/15.

14.	Návrh časového harmonogramu zasadnutí Miestnej rady, Miestneho zastupiteľstva a Komisií Miestneho zastupiteľstva mestskej časti Bratislava-Nové Mesto na rok 2016

Materiál predložil JUDr. Richard Mikulec, spracovateľ materiálu Júlia Červenková, ved. odd. organizačného a evidencie obyvateľov.

Dôvodová správa uvádza, že v súlade s Vecným plánom zasadnutí Miestnej rady mestskej časti Bratislava-Nové Mesto a Miestneho zastupiteľstva mestskej časti Bratislava-Nové Mesto na rok 2015 a § č. 12 ods. 1 zákona SNR č. 479/2010 o obecnom zriadení v znení neskorších predpisov, predkladáme na schválenie Časový harmonogram zasadnutí Miestnej rady, Miestneho zastupiteľstva a Komisií Miestneho zastupiteľstva mestskej časti Bratislava-Nové Mesto na rok 2016.V návrhu sú zapracované školské prázdniny, dni pracovného pokoja a štátne sviatky v roku 2016. 

Miestna rada prijala uznesenie č. 07/16.  

15.	Návrh Vecného plánu zasadnutí Miestnej rady, Miestneho zastupiteľstva a Komisií Miestneho zastupiteľstva mestskej časti Bratislava-Nové Mesto na rok 2016
 
Miestna rada prijala uznesenie č. 07/17. 
Predkladateľ stiahol materiál z rokovania.

16.	Návrh na schválenie plánu sobášnych obradov na rok 2016 v mestskej  časti Bratislava-Nové Mesto

Materiál predložil Mgr. Kusý, spracovateľ materiálu je Viera Zámečníková, vedúca Matričného úradu.

Dôvodová správa uvádza, že schválenie plánu sobášnych obradov umožňuje mestskej časti Bratislava-Nové Mesto vyberať správne poplatky za sobáše mimo predloženého plánu. Od začiatku roka 2015 mierne stúpa počet uzavretých manželstiev v našej mestskej  časti, najmä počet civilných sobášov. Za sobáše mimo úradne určenej doby, teda mimo plánu sobášov, môže Matričný úrad vyberať podľa zákona správny poplatok vo výške 16,50 €.  Podmienkou je, aby to bolo uzavretie manželstva mimo schváleného plánu sobášnych obradov. 
   	Občania vítajú túto možnosť, poplatok vo výške 16,50 € nepredstavuje vysokú sumu, pričom si môžu vybrať svoj sobášny deň v im vyhovujúcom termíne. Správne poplatky sú príjmom mestskej časti, z ktorých sa hradia aj darčeky pre novomanželov – kvety, blankety a ozdobné perá. K  20. 11. 2015  bol príjem do mestskej časti za sobáše  mimo úradne určenej doby, vrátane sobášov na inom mieste, vo výške približne  2 000,- €.   

Miestna rada prijala uznesenie č. 07/18.  

17.	Plán kultúrnych a športových podujatiach organizovaných mestskou časťou                    Bratislava – Nové Mesto pre rok 2016

Materiál predložil Ing. Mgr. Baník, spracovateľ materiálu je Ing. Tomáš Hanulík, ved. Odd. komunikácie, kultúry, športu, mládeže a voľného času.

Dôvodová správa uvádza, že plán na jednotlivé mesiace roku 2016 je predložený na základe Vecného plánu zasadnutí MR MČ B-NM na rok 2015.

Miestna rada prijala uznesenie č. 07/19.  

18.	Návrh Dodatku č. 2 k Protokolu č. 123/2010 o zverení majetku hl. mesta SR Bratislavy – Mestskej časti Bratislava – Nové Mesto a s ním súvisiacich majetkových práv a záväzkov do správy Základnej školy s materskou školou Odborárska 2, Bratislava 

Materiál predložil Ing. Mgr. Baník, spracovateľmi materiálu sú Mgr. Biharyová – referent oddelenia PPČESČaSP, Mgr. Marianna Moravcová Tomčíková – vedúca oddelenia PPČESČaSP.

Dôvodová správa uvádza, že ZŚ s MŠ boli zverené stavby ZŠ, účtovná hodnota budov v areáli ZŚ s MŠ bola navýšená, z toho dôvodu je potrebné spísať Dodatok č.2.

Miestna rada prijala uznesenie č. 07/20. 

19.	Návrh Dodatku č. 2 k Protokolu o zverení nehnuteľného majetku a s ním súvisiacich práv a záväzkov č. 72/2014 MČ BA NM zo dňa 13.04.2014

Materiál predložil Ing. Mgr. Baník, spracovateľmi materiálu sú Mgr. Biharyová – referent oddelenia PPČESČaSP, Mgr. Marianna Moravcová Tomčíková – vedúca oddelenia PPČESČaSP.

Dôvodová správa uvádza, že ZŚ s MŠ boli zverené nové objekty, v 6/2015 boli dokončené stavebné úpravy na objekte ZŠ na ulici Riazanská a MŠ na ulici Letná, účtovná hodnota budov v areáli ZŚ s MŠ bola navýšená, okrem toho účtovnú hodnotu je potrebné navýšiť o dodané energetické certifikáty budov v areáli ZŚ s MŠ z toho dôvodu je potrebné spísať Dodatok č.2.

Miestna rada prijala uznesenie č. 07/21.

20.	Návrh na zmenu uznesenia Miestneho zastupiteľstva č. 09/30 zo dňa 13.10.2015, ktorým sa schválil prenájom pozemkov v lokalite Biely kríž od Istrochem reality, a.s. 

Materiál predložil Ing. Mgr. Baník, spracovateľ materiálu je Mgr. Marianna Moravcová Tomčíková – vedúca oddelenia PPČESČaSP

Dôvodová správa uvádza, že vlastník predmetných pozemkov spol. Istrochem Reality, a.s. (prenajímateľ) tieto pozemky nemal záujem odpredať, avšak vznikla možnosť prenájmu MČ za cenu len vo výške sadzby dane z nehnuteľnosti, a to za účelom revitalizácie celého územia lokality námestia Biely kríž. Nakoľko v súčasnej dobe prebieha schvaľovanie zvyšovania daní z nehnuteľnosti Hlavným mestom SR Bratislavou, spoločnosť Istrochem Reality, a.s. požaduje, aby v nájomnej zmluve bolo zakotvené ustanovenie umožňujúce zvýšenie nájomného v prípade zvýšenia dane z nehnuteľnosti za predmetné pozemky, a to o alikvótnu časť, o ktorú sa zvýšila sadzba dane z nehnuteľnosti oproti platnej sadzbe dane z nehnuteľnosti v čase účinnosti nájomnej zmluvy. V prípade, ak uvedené nebude akceptované, z dôvodu predpokladaného zvýšenia nákladov pre Istrochem Reality, a.s. vo vzťahu k reálnemu zvýšeniu dane z nehnuteľnosti, spoločnosť nájomnú zmluvu neuzatvorí a predmetné pozemky mestskej časti Bratislava-Nové Mesto neprenajme. 

Miestna rada prijala uznesenie č. 07/22.  

21.	N á v r h na schválenie prípadu osobitného zreteľa týkajúceho sa prenájmu  Malej zrkadlovej siene v budove Strediska kultúry Bratislava Nové Mesto, Vajnorská 21, Bratislava súpisné číslo 97, postavenej na pozemku registra „C“ KN parc. č. 11355/1, pre občianske združenie Sahadža joga Slovensko, so sídlom Kvetná 14/555, Zohor 900 51, IČO: 308 472 57.

Materiál predložil Bc. Mária Priečinská, spracovateľ materiálu je Bc. Mária Priečinská, poverená vedením Strediska kultúry B-NM 

Dôvodová správa uvádza, že žiadateľ usporadúva už od roku 2007 v SK bezplatné kurzy pre občanov, ktorých poslaním je pomoc  pri stresových situáciách, napätiach a zdravotných problémoch. Nemá z tejto činnosti žiadny finančný zisk. Činnosť združenia je v súlade s náplňou práce SK a obohacuje jeho činnosť.
Osobitný zreteľ je v tomto prípade daný tým, že sa jedná o organizáciu poskytujúcu služby občanom bezplatne (bez výberu vstupného). Organizácia si priestory v SK prenajíma dlhodobo, už od roku 2007, svoje záväzky si plní a pre SK je pravidelným zdrojom príjmu.  

Miestna rada prijala uznesenie č. 07/23. 

22.	N á v r h na schválenie prípadu osobitného zreteľa týkajúceho sa prenájmu Učebne č. 5 v budove Strediska kultúry Bratislava Nové Mesto, Vajnorská 21, Bratislava súpisné číslo 97, postavenej na pozemku registra „C“ KN parc. č. 11355/1, pre Zdena Dočkalová, bydliskom Bilíkova  9, 841 01 Bratislava.

Materiál predložil Bc. Mária Priečinská, spracovateľ materiálu je Bc. Mária Priečinská, poverená vedením Strediska kultúry B-NM .

Dôvodová správa uvádza, že pani Zdena Dočkalová je osamelá dôchodkyňa. Prenájmom učebne v priestoroch SK BNM počas troch dní v týždni, učí svojich detských klientov hre na klavír a odovzdáva im svoje bohaté skúsenosti z oblasti hudby a ony ju na oplátku obdarujú ľudským teplom už len svojou prítomnosťou. 
	            Pokiaľ by menovaná uhrádzala prenájom učebne podľa platného cenníka prenájmov
SK BNM musela by túto činnosť ukončiť, nakoľko  mesačné príjmy za výučbu hudby  by pokryli práve poplatok za prenájom učebne. Činnosť pani Dočkalovej je v súlade s náplňou práce SK a vykrýva chýbajúcu aktivitu kurzov v SK B-NM.
Osobitný zreteľ je v tomto prípade daný tým, že sa jedná o súkromnú osobou v dôchodkovom veku, bezdetnú a osamelú vdovu, ktorá poskytuje služby pre detských občanov formou výučby hry na klavír, čím vykrýva chýbajúcu aktivitu kurzov v SK B-NM.    

Miestna rada prijala uznesenie č. 07/24. 

23.	N á v r h na schválenie prípadu osobitného zreteľa týkajúceho sa prenájmu kancelárskych priestorov č. 222 na 2. poschodí a č. 223 na 2. poschodí administratívnej budovy súpisné číslo 3216 postavenej na pozemku registra „C“ KN parc. č. 15123/11, na Junáckej 1, v k.ú. Nové Mesto, pre spoločnosť Novomestská parkovacia spoločnosť, s.r.o., so sídlom Hálkova 11, 831 03 Bratislava, IČO: 46 816 992

Materiál predložil Ing. Andrej Árva, poslanec MZ MČ B-NM, konateľ spoločnosti, a JUDr. Richard Mikulec, poslanec MZ MČ B-NM, konateľ spoločnosti, spracovateľ materiálu je Mgr. Dan Sládek, poslanec MZ MČ B-NM.

Novomestská parkovacia spoločnosť požiadala o prenájom kancelárskych priestorov č. 222 a č. 223 na 2. poschodí v administratívnej budove súpisné číslo 3216 postavenej na pozemku parc. č. 15123/11, na Junáckej 1, ktoré má záujem využívať ako kancelárie v rámci výkonu svojej podnikateľskej činnosti.
Osobitný zreteľ je v tomto prípade daný tým, že sa jedná o spoločnosť, v ktorej 100 % majetkovú účasť má mestská časť Bratislava–Nové Mesto (MČ), pričom MČ je súčasne zakladateľom spoločnosti. V zmysle predmetu činnosti a základných úloh táto spoločnosť v súčasnosti realizuje dohľad nad procesom značenia parkovacích plôch v mestskej časti Bratislava–Nové Mesto podľa príslušných noriem a projektov. Podieľa sa aj na agende súvisiacej so schvaľovaním nových projektov na úrovni hlavného mesta a pripravuje koncepčné návrhy v rámci nového parkovacieho systému v mestskej časti. V blízkej budúcnosti, po schválení parkovacej politiky mestskej časti, bude jej hlavnou úlohou sfunkčniť a následne prevádzkovať nový parkovací systém, ako aj zabezpečovať výber, evidenciu a kontrolu úhrad príslušných poplatkov. Výnosy z poplatkov za parkovanie, ktoré v blízkej budúcnosti prinesie činnosť Novomestskej parkovacej spoločnosti, budú príjmami mestskej časti ako jej jediného vlastníka a budú určené na investície do stavu komunikácií, budovanie nových parkovacích plôch, zimnú údržbu atď.

Miestna rada prijala uznesenie č. 07/25.  

24.	Návrh na schválenie prenájmu časti nebytového priestoru v objekte základnej školy na ul. Sibírska 39 pre spoločnosť TRIGON PRODUCTION s.r.o. so sídlom Hríbová 9, 821 05 Bratislava, IČO: 35 699 507, z dôvodu hodného osobitného zreteľa

Materiál predložila Mgr. Milena Partelová, riaditeľka školy, spracovateľmi materiálu sú Mgr. Biharyová – referent oddelenia PPČESČaSP, Mgr. Marianna Moravcová Tomčíková – vedúca oddelenia PPČESČaSP.

Dôvodová správa uvádza, že za účelom stanovenia presného rozsahu prenajímanej podlahovej plochy spoločnosti, bolo uskutočnené zameranie priestoru vyznačeného v pôdoryse, ktorý predstavuje tú časť prenajímanej plochy, ktorá je predmetom nájomnej zmluvy č. 33/2014. Zameraním bolo zistené, že rozsah prenájmu predstavuje 234,27 m2 (oproti pôvodne zazmluvnenému rozsahu 272,71 m2). Miestnym úradom bolo zabezpečené odborné vyjadrenie k určeniu výšky obvyklého nájmu. Výška nájmu tak bola určená na 60,46 €/m2/ rok.
Keďže prenajímaný rozsah podlahovej plochy predstavuje 4% k celkovej podlahovej ploche školy, škola bude požadovať refundáciu nákladov za energie v rovnakom rozsahu, t. j. vo výške 4% z nákladov školy. Tento spôsob uhrádzania energií je transparentný tak voči škole ako aj voči spoločnosti. Prípadné nedoplatky/preplatky budú v rovnakom pomere prerozdelené pre obe strany.
Keďže v budúcnosti je možné očakávať zvýšenie počtu žiakov, dobu nájmu navrhujeme na 5 rokov.

Miestna rada prijala uznesenie č. 07/26.  

25.	Návrh na vyhlásenie obchodnej verejnej súťaže na uzatvorenie nájomnej zmluvy na prenájom nebytových priestorov na Račianskej ulici v Bratislave č. 87

Materiál predložil Ing. Mgr. Baník, spracovateľ materiálu je Mgr. Tomčíková -  vedúca oddelenia PPČESČaSP.

Dôvodová správa uvádza, že nebytový priestor bol využívaný ako predajňa domácich potrieb od roku 2011, pričom posledný nájomca prestal nebytový priestor užívať ešte v r. 2013 a bol s ním ukončený nájomný vzťah. Od tohto času je nebytový priestor nevyužívaný.
V rámci obchodnej verejnej súťaže (ďalej v texte „OVS“) navrhujeme nájom uzavrieť na dobu určitú - 5 rokov. V prípade uzavretia nájomnej zmluvy na dobu určitú, je prenajímateľ viazaný výpovednými dôvodmi uvedenými v ustanovenia § 9 zákona č. 116/1990 Zb. o nájme a podnájme nebytových priestorov v znení neskorších predpisov.
Výška základného nájomného je stanovená Znaleckým posudkom Ing. Petra Vinklera                  č. 284/2015 na sumu vo výške 9.400,- € ročne za celý nebytový priestor; a to bez prislúchajúcich zálohových platieb za služby spojené s nájmom, ktoré predstavujú sumu cca vo výške 254,- € / mesačne.

Miestna rada prijala uznesenie č. 07/27.  

26.	Návrh na vyhlásenie obchodnej verejnej súťaže na uzatvorenie nájomnej zmluvy na prenájom nebytových priestorov na Jeséniovej ulici  č.43 v Bratislave 

Materiál predložil Ing. Mgr. Baník, spracovateľ materiálu je Mgr. Tomčíková -  vedúca oddelenia PPČESČaSP.

Mgr. Tomčíková informovala, že nebytový priestor nachádzajúci sa na Jeséniovej ul. č. 43 v Bratislave je už dlhšiu dobu neprenajatý. 
Uvedený priestor zrekonštruovala predchádzajúca nájomníčka, pričom mestská časť Bratislava–Nové Mesto, prostredníctvom dohody o urovnaní po ukončení nájmu uhradila časť uvedenej rekonštrukcie. 
Opätovne predkladáme Miestnemu zastupiteľstvu návrh na vyhlásenie obchodnej verejnej  súťaže za účelom transparentného prenajatia a hospodárneho využívania týchto nebytových priestorov, a to za minimálnu cenu určenú predloženým znaleckým posudkom vo výške 15.800,- € ročne s tým, že predmetom obchodnej verejnej súťaže bude súťaženie o cenu nájmu s tým, kto ponúkne vyššie nájomné nad cenu stanovenú znaleckým posudkom. 
V rámci obchodnej verejnej súťaže (ďalej v texte „OVS“) navrhujeme nájom uzavrieť na dobu určitú, 5 rokov. V prípade uzavretia nájomnej zmluvy na dobu určitú, je prenajímateľ viazaný výpovednými dôvodmi uvedenými v ustanovenia § 9 zákona č. 116/1990 Zb. o nájme a podnájme nebytových priestorov v znení neskorších predpisov.
	Výška základného nájomného je stanovená Znaleckým posudkom Ing. Petra Vinklera                  č. 147/2015 na sumu vo výške 15 800,- € ročne za celý nebytový priestor; a to bez prislúchajúcich zálohových platieb za služby spojené s nájmom, ktoré predstavujú sumu cca vo výške 270,26 € / mesačne.

Miestna rada prijala uznesenie č. 07/28.  

27.	Návrh na schválenie predaja pozemkov registra „C“ KN, parc. č. 12932/27, parc. č. 12932/28, parc. č. 12932/29, parc. č. 12932/31, v k.ú. Nové Mesto,  v prospech Malvíny Kleinovej, bytom Homolova 6, Bratislava 

Materiál predložil Ing. Mgr. Baník, spracovateľmi materiálu sú Mgr. Zuzana Kozáková – referent oddelenia PPČESČaSP, Mgr. Marianna Moravcová Tomčíková – vedúca oddelenia PPČESČaSP

Dôvodová správa uvádza, že pani Malvína Kleinová (ďalej len „žiadateľka“) požiadala dňa 18.11.2013 o odkúpenie pozemkov registra „C“ KN, v k.ú. Nové Mesto:
- 	parc. č. 12932/27, zastavané plochy a nádvoria, o výmere 6 m2, na ktorom je postavená garáž so súpisným číslom 5705 vo vlastníctve žiadateľky;
- 	parc. č. 12932/28, zastavané plochy a nádvoria, o výmere 8 m2, na ktorom je postavená garáž so súpisným číslom 4796 vo vlastníctve žiadateľky;
- 	parc. č. 12932/29, zastavané plochy a nádvoria, o výmere 9 m2, na ktorom je postavená garáž so súpisným číslom 12605 vo vlastníctve žiadateľky;
- 	parc. č. 12932/31, zastavané plochy a nádvoria, o výmere 9 m2, na ktorom je postavená garáž so súpisným číslom 4612 vo vlastníctve žiadateľky.
Vyššie uvedené pozemky sú vo vlastníctve hlavného mesta SR Bratislavy, v správe MČ Bratislava–Nové Mesto.
V súlade s § 9a ods. 8 písm. b) zákona č. 138/1991 Zb. o majetku obcí v znení neskorších predpisov (ďalej len zákon o majetku obcí) ustanovenia odsekov 1 až 7 sa nepoužijú pri prevode majetku obce, ak sa jedná o pozemok zastavaný stavbou vo vlastníctve nadobúdateľa.
Vzhľadom na to, že predmetné pozemky sú pozemkami, na ktorých sú postavené stavby vo vlastníctve žiadateľky, je možné ich odpredať v súlade s § 9a ods. 8 písm. b) zákona o majetku obcí.
Kúpna cena za všetky uvedené pozemky bola stanovená znaleckým posudkom č. 240/2014 zo dňa 28.08.2014 vyhotoveným Ing. Petrom Vinklerom vo výške 3.200,- €.
Predchádzajúci súhlas primátora hlavného mesta SR Bratislavy s predajom uvedených pozemkov za cenu stanovenú znaleckým posudkom č. 240/2014 bol udelený dňa 22.10.2015. 

-	Miestna rada prijala uznesenie č. 07/29.  

28.	Návrh na vstup mestskej časti Bratislava- Nové Mesto do Združenia Malokarpatská vínna cesta 

Materiál predložil Ing. Libor Gašpierik, spracovateľ je Ing. Libor Gašpierik.

	Dôvodová správa informuje o činnosti Združenia Malokarpatská vínna cesta, o význame členstva v tejto renomovanej organizácii pre MČ B-NM a tým aj propagáciu MČ B-NM.

	Miestna rada prijala uznesenie č. 07/30. 

29.	Návrh na vstup mestskej časti Bratislava- Nové Mesto do spolku „Nové Mestá v Európe“

Materiál predložil Ing. Stanislav Winkler, spracovateľ je Vladimír Margolien, sekretár pre zahraničné vzťahy.

Miestna rada prijala uznesenie č. 07/31. 
Predkladateľ stiahol materiál z rokovania.

30.	Návrh na vyplatenie odmien v zmysle Odmeňovacieho poriadku samosprávy MČ B-NM, schváleného dňa 16.6.2011 ( na stôl)

Materiál predložil Mgr. Rudolf Kusý, spracovateľmi materiálu sú JUDr. Richard Mikulec, tajomník miestnej rady a  Júlia Červenková, vedúca oddelenia organizačného a evidencie obyvateľov.

	V súlade s odmeňovacím poriadkom samosprávy MČ B-NM schváleným MZ MČ B-NM dňa 16.6.2011 uznesením 5/13, bol predložený na schválenie návrh na vyplatenie polročných odmien poslancom MZ MČ B-NM, zapisovateľom odborných Komisií MZ MČ B-NM a členom odborných komisií MZ MČ B-NM za II. polrok 2015.
	V návrhu je zahrnutá účasť poslancov MZ MČ B-NM, zapisovateľov odborných Komisií MZ MČ B-NM a členov odborných komisií MZ MČ B-NM za obdobie 06. – 11. (vrátane) mesiac 2015.

Miestna rada prijala uznesenie č. 07/32, schvaľuje vyplatenie odmien za II. polrok 2015
a)	poslancom Miestneho zastupiteľstva mestskej časti Bratislava-Nové Mesto, 
b)	členom odborníkom Komisií Miestneho zastupiteľstva mestskej časti Bratislava-Nové Mesto
c)	zapisovateľom odborných Komisií Miestneho zastupiteľstva mestskej časti Bratislava-Nové Mesto
d)	zástupcovi starostu
bez pripomienok.

Po prerokovaní materiálov Mgr. Rudolf   Kusý, starosta  mestskej časti, poďakoval členom miestnej rady za účasť a  ukončil  rokovanie MR.      

Ing. Mgr. Ľubomír Baník 				     Mgr. Rudolf   Kusý  
       	   prednosta MÚ B-NM					     starosta MČ B-NM  

	
Ing. Katarína Augustinič
overovateľ

Bratislava 26.11. 2015
Zapísala: Ing. Libuše Jamnická